CELEX: 32021D1777
Language: lv
Date: 2021-10-05 00:00:00
Title: Padomes Īstenošanas lēmums (ES) 2021/1777 (2021. gada 5. oktobris), ar ko Itālijai atļauj piemērot samazinātas nodokļa likmes apkurē izmantojamai gāzeļļai un elektroenerģijai, ko piegādā Campione d’Italia pašvaldībā

11.10.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 360/115
               
            
         PADOMES ĪSTENOŠANAS LĒMUMS (ES) 2021/1777
         (2021. gada 5. oktobris),
         ar ko Itālijai atļauj piemērot samazinātas nodokļa likmes apkurē izmantojamai gāzeļļai un elektroenerģijai, ko piegādā Campione d’Italia pašvaldībā
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Padomes Direktīvu 2003/96/EK (2003. gada 27. oktobris), kas pārkārto Kopienas noteikumus par nodokļu uzlikšanu energoproduktiem un elektroenerģijai (1), un jo īpaši tās 19. pantu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Ievērojot Direktīvas 2003/96/EK 19. pantu, Itālija 2020. gada 7. augusta vēstulē lūdza atļauju laikposmā no 2021. gada 1. janvāra līdz 2026. gada 31. decembrim piemērot samazinātas nodokļa likmes apkurē izmantojamai gāzeļļai un elektroenerģijai, ko piegādā Campione d’Italia pašvaldībā. 2021. gada 19. janvārī Itālija lūguma pamatojumam iesniedza papildu informāciju un precizējumus.
                  
               
                     (2)
                  
                  
                     
                        Campione d’Italia pašvaldība ir Itālijas eksklāvs Šveicē ar ļoti ierobežotu ģeogrāfisko teritoriju un nelielu iedzīvotāju skaitu. Reģions ir kalnains, un tas ierobežo pilsētattīstību, rūpniecisko darbību un tā vispārējo pieejamību. Ņemot vērā tā ģeogrāfisko atrašanās vietu, dabasgāzes tīkla nepieejamību un tā bargos klimatiskos apstākļus, energoproduktu piegādes Campione d’Italia izmaksas ir augstas neatkarīgi no tā, vai tos piegādā no Šveices vai Itālijas. Turklāt Campione d’Italia iekļaušana Savienības muitas teritorijā 2020. gada 1. janvārī palielināja enerģijas izmaksas mājsaimniecībām un uzņēmumiem. Turklāt Campione d’Italia piedzīvo nopietnu ekonomikas krīzi, ko saasināja Covid-19 pandēmija.
                  
               
                     (3)
                  
                  
                     Lai Campione d’Italia mazinātu augstās enerģijas izmaksas, būtu jāsamazina nodokļi konkrētiem energoproduktiem.
                  
               
                     (4)
                  
                  
                     Komisija ir izskatījusi pieprasīto pasākumu un ir secinājusi, ka tas nekropļo konkurenci un netraucē iekšējā tirgus pareizu darbību un ka to nevar uzskatīt par nesaderīgu ar Savienības vides, enerģētikas un transporta politiku. Samazinātie nodokļi gāzeļļai un elektroenerģijai joprojām būtu līdzvērtīgi Direktīvā 2003/96/EK noteiktajiem minimālajiem nodokļu līmeņiem vai pārsniegtu tos un daļēji kompensētu palielinātās enerģijas izmaksas Campione d’Italia pašvaldībā. Šo nodokļu samazinājumu nesummē ar cita veida nodokļu samazinājumiem.
                  
               
                     (5)
                  
                  
                     Tāpēc būtu jāatļauj Itālijai piemērot samazinātas nodokļa likmes apkurē izmantojamai gāzeļļai un elektroenerģijai, ko piegādā Campione d’Italia pašvaldībā.
                  
               
                     (6)
                  
                  
                     Lai nodrošinātu, ka tiek sasniegti atkāpes pasākuma mērķi, jo īpaši mērķi novērst Campione d’Italia pašreizējo ekonomisko, sociālo un ģeogrāfisko apstākļu traucējošo ietekmi un nodrošināt vienlīdzīgus konkurences apstākļus, samazinot augstās enerģijas izmaksas, ir lietderīgi šo lēmumu piemērot no 2021. gada 1. janvāra. Paredzot, ka piemērošana sākas dienā pirms atkāpes pasākuma stāšanās spēkā, tiek ievērota tirgus dalībnieku un privātpersonu tiesiskā paļāvība, jo atkāpes pasākums neskar to tiesības un pienākumus.
                  
               
                     (7)
                  
                  
                     Katrai atļaujai, kas piešķirta saskaņā ar Direktīvas 2003/96/EK 19. panta 2. punktu, ir jābūt stingri ierobežotai laikā. Lai nodrošinātu pietiekamu noteiktību Campione d’Italia pašvaldībai, atļauja būtu jāpiešķir uz sešiem gadiem. Taču, lai nekavētu pašreizējā tiesiskā regulējuma turpmāko vispārējo attīstību, ir lietderīgi noteikt, ka gadījumā, ja Padome, rīkojoties uz Līguma par Eiropas Savienības darbību 113. panta pamata, ievieš grozītu vispārēju energoproduktu nodokļu sistēmu, kurai šī atļauja neatbilst, šo atļauju būtu jābeidz piemērot no dienas, kurā kļūst piemērojami minētie vispārējie noteikumi.
                  
               
                     (8)
                  
                  
                     Šis lēmums neskar Savienības valsts atbalsta noteikumu piemērošanu,
                  
               IR PIEŅĒMUSI ŠO LĒMUMU.
         
            1. pants
            Itālijai tiek atļauts piemērot samazinātas nodokļa likmes apkurē izmantojamai gāzeļļai un elektroenerģijai, ko piegādā Campione d’Italia pašvaldībā, ar noteikumu, ka tiek ievēroti Direktīvas 2003/96/EK 9. un 10. pantā paredzētie minimālie nodokļu līmeņi.
         
         
            2. pants
            Šo lēmumu piemēro no 2021. gada 1. janvāra līdz 2026. gada 31. decembrim.
            Tomēr tad, ja Padome, rīkojoties uz Līguma par Eiropas Savienības darbību 113. panta vai jebkuru citu attiecīgu noteikumu pamata, ievieš grozītu vispārēju energoproduktu nodokļu sistēmu, kurai šā lēmuma 1. pantā piešķirtā atļauja neatbilst, šis lēmums pārstāj būt piemērojams dienā, kurā kļūst piemērojami minētie vispārējie noteikumi.
         
         
            3. pants
            Šis lēmums ir adresēts Itālijas Republikai.
         
         
            Luksemburgā, 2021. gada 5. oktobrī
            
               
                  Padomes vārdā –
               
               
                  priekšsēdētājs
               
               A. ŠIRCELJ
            
         
         
            (1)  OV L 283, 31.10.2003., 51. lpp.